Dubaj 7. októbra (TASR) - Narýchlo zorganizované víkendové stretnutie členov Organizácie krajín vyvážajúcich ropu (OPEC) v Madride, ktorého cieľom bolo primäť nečlenské ropné štáty k účasti na znižovaní produkcie, sa odkladá na neurčito. Predstaviteľ OPEC agentúru Reuters informoval, že príčinou boli problémy dostať všetkých ministrov do Madridu a podľa jeho názoru je nepravdepodobné, že sa v blízkej budúcnosti stretnú.
Rokovania v Madride navrhol prezident OPEC a alžírsky minister energetiky Chekib Khalil. Alžírsko pritom predsedá ministerskej komisii, ktorej cieľom je získať podporu nečlenských krajín pri stabilizovaní ropných trhov. Členmi skupiny je aj Nigéria a Irán.
Na madridskom stretnutí sa mali zúčastniť aj Saudská Arábia a Venezuela, hoci nie sú zastúpené v komisii, ako aj Mexiko, Rusko a Nórsko, ktoré nie sú členmi OPEC. Mexiko však už v piatok oznámilo, že sa na zasadnutí nezúčastní a Rusko tam plánovalo vyslať svojho veľvyslanca.
Mnohí členovia OPEC totiž nie sú ochotní znížiť ťažbu už štvrtýkrát v tomto roku, keďže sa obávajú straty trhového podielu v prospech nečlenských krajín, kde produkcia stúpa. Oficiálny limit ťažby pre 10 členov OPEC na úrovni 23,2 milióna barelov denne sa priblížil k rekordnému minimu z polovice roka 1999, keď organizácia obmedzila produkciu s cieľom zvýšiť ceny, vtedy na úrovni 10 USD za barel. Mexiko a Nórsko vtedy s OPEC spolupracovali.
* 1 sov